Anno dominice Incarnationis M°.LXXX°. I°., Phylippo rege Francorum, Rainardo presidente Lingonis episcopo, Rainardus de Barro et Johannes de Launiaco dederunt ecclesie Molismensi terram apud Siccam Fontanam labore hominum jam complanatam, et quam ipsi sibi postmodum complanare de silva possent, ea scilicet libertate ut nulli inde unquam in decimis vel terciis seu in aliquo censu vel consuetudine aut justicia quicquam exsolverent, heredibus eorum et filiis laudantibus. Ad hanc quidem Rainardi testificandam donationem presentes fuerunt filii Haganonis, Bovo, Rangerius, Humbertus, et de eodem Barro Gosbertus et prepositus suus Hilbertus de Errorio; ad Johannis vero Teobaldus de Lanniaco filius Bosonis, et frater ejus, et Borchardus, et Hisembardus de Avireio villicus ejusdem, et fratres ejus. Hanc quoque donationem similiter ex sua parte fecerunt illi qui inde ab his casati fuerant, scilicet Ascelinus de Capis et Walterius de Montiniaco, uxoribus eorum heredibusque ceteris laudantibus; et ad hoc testificandum videntes et audientes fuerunt: in parte Ascelini Paganus de Montiniaco et Gerardus et Lecelinus et Wido de Clareio; in parte vero Walterii de Montiniaco, Hugo dominus ipsius castri, et Wido, et Waldinus presbiter, et Teodericus decanus de Clareio. Post aliquantum vero temporis domina Hersendis, filia uxoris ipsius Walterii de Montiniaco, cui pars quedam hereditario jure contingebat, venit apud Siccam Fontanam et supradictum donum super altare ipsius ecclesie fecit, et orationes fratrum loci ipsius in presenti recepit: huic dono testimonium perhibent servientes ejus Warnerius et Terredus. Walterius vero comes Brenensis et Barrensis, a quo hoc casamentum ad istos descendebat, cum uxore et filiis, sine ulla dilatione quod ab his factum fuerat confirmavit, videntibus hoc et testificantibus Gosberto et Haganone de Barro (cum) filiis ejus, et Walterio de Donjunio. Deinde pauco post tempore duo clerici Petrus et Lambertus, qui cum magistro Brunone seculo renuntiaverant et ei per aliquod tempus adheserant, in supradicto loco ecclesiam domosque laude et consilio Molismensis ecclesie edificaverunt: quam ecclesiam dum Robertus Lingonensis episcopus in honore beate Marie semper virginis sanctique prothomartyris Stephani dedicaret, atriumque laude comitis et aliorum supradictorum benediceret, predictus comes atque idem Rainardus et Johannes cum multis aliis presentes fuerunt, et quam prius fecerant donationem, iterum in presentia episcopi Roberti penitus confirmaverunt, et ab omni seculari subjectione vel debito aut justicia absolverunt; insuper et comes adjecit ut forestem suam que circa erat, ad quicquid facere vellent, haberent expositam. Eos autem qui contra hec instituta aliquando venire presumerent, predictus episcopus ibidem excommunicavit et vinculo innexuit anathematis, nisi satisfaciendo resipiscerent.